पर्यटन मंत्रालय
सिलीगुड़ी में पर्यटन कार्य समूह की दूसरी बैठक में 130 से अधिक प्रतिभागी भाग लेंगे
पर्यटन मंत्रालय प्रतिनिधियों को ओडीओपी उत्पादों की सूची से स्मृति चिन्ह भेंट कर पश्चिम बंगाल के स्थानीय उत्पादों को भी बढ़ावा दे रहा है
स्थानीय कलाओं का अनुभव प्रदान करने के लिए 'डू इट योरसेल्फ' गतिविधियां
जी-20 भारत के मुख्य समन्वयक श्री हर्षवर्धन श्रृंगला और पर्यटन सचिव, भारत सरकार श्री अरविंद सिंह ने सिलीगुड़ी में होने वाली पर्यटन कार्य समूह की आगामी दूसरी बैठक की तैयारी के रूप में आज दार्जिलिंग में एक प्रेस कॉन्फ्रेंस को संबोधित किया।
प्रेस कॉन्फ्रेंस के दौरान, जी-20 भारत के मुख्य समन्वयक श्री हर्षवर्धन श्रृंगला ने कहा कि सिलीगुड़ी में महत्वपूर्ण जी20 पर्यटन कार्य समूह की बैठक का आयोजन इस क्षेत्र को पर्यटन और एमआईसीई गंतव्य के रूप में स्थापित करने में महत्वपूर्ण योगदान देगा। श्री अरविंद सिंह, सचिव, पर्यटन मंत्रालय, भारत सरकार ने मीडिया को राज्य सरकार और स्थानीय प्रशासन के सहयोग से बैठक के लिए की जा रही तैयारियों और बैठक की मुख्य बातों के बारे में जानकारी दी।
सत्र के दौरान, मीडिया को आयोजन के दौरान चर्चा में शामिल किए जाने वाले प्रमुख प्राथमिकता वाले क्षेत्रों, सिलीगुड़ी/दार्जिलिंग में की जा रही व्यवस्थाओं, सहायक कार्यक्रमों, जी20 प्रतिनिधियों के लिए तकनीकी यात्राओं की योजना आदि के बारे में जानकारी दी गई।
हिमालय की तलहटी में स्थित भारत के प्रमुख पर्यटन स्थलों में से एक हिमालय की रानी दार्जिलिंग और उसके साथ सिलीगुड़ी को 1 से 3 अप्रैल 2023 तक दूसरी पर्यटन कार्य समूह बैठक की मेजबानी के लिए चुना गया है।
पर्यटन मंत्रालय, भारत सरकार पश्चिम बंगाल राज्य के सहयोग से दूसरी पर्यटन कार्य समूह बैठक की मेजबानी करने के लिए पूरी तरह से तैयार है। बैठक में 130 से अधिक प्रतिभागी भाग लेंगे, जिसमें जी20 सदस्यों के प्रतिनिधि, आमंत्रित देश और अंतर्राष्ट्रीय संगठन, उद्योग भागीदार, राज्य पर्यटन और स्थानीय टूर ऑपरेटर शामिल हैं।
केंद्रीय पर्यटन, संस्कृति और पूर्वोत्तर क्षेत्र विकास मंत्री श्री जी. किशन रेड्डी और केंद्रीय राज्य मंत्री अल्पसंख्यक कार्य मंत्रालय श्री जॉन बारला इन बैठकों की शोभा बढ़ाएंगे।
'दार्जिलिंग चाय' के लिए दार्जिलिंग विश्व भर में प्रसिद्ध है, जिसे 2004 में भारत में पहला जीआई टैग दिया गया था। मकाईबारी टी एस्टेट, कुर्सियांग में सभी प्रतिनिधियों के लिए चाय का स्वाद लेने और चांद की रोशनी में चाय की पत्तियां चुनने का खास अनुभव कराने की योजना बनाई गई है।
'दार्जिलिंग हिमालयन रेलवे'  के लिए भी दार्जिलिंग पहचाना जाता है, जो 5 दिसंबर 1999 को घोषित किया गया यूनेस्को का विश्व धरोहर स्थल है। प्रतिनिधि भारत के सबसे ऊंचे रेलवे स्टेशन घुम  से बतासिया लूप होते हुए दार्जिलिंग स्टेशन के लिए 'टॉय ट्रेन की सवारी' का आनंद लेंगे।
दार्जिलिंग राजभवन, पश्चिम बंगाल के राज्यपाल के ग्रीष्मकालीन आवास पर दोपहर के भोजन की योजना बनाई गई है।.
प्रतिनिधि बाउल गीत, जनजातीय नृत्य, पारंपरिक टप्पा नृत्य, तमांग लोक नृत्य, छऊ नृत्य, भारतीय सेना के पाइप बैंड जैसे सांस्कृतिक कार्यक्रमों का आनंद लेंगे और इस आयोजन के लिए और भी कई अन्य प्रदर्शनों की योजना बनाई गई है।
आयुष मंत्रालय के सहयोग से प्रतिनिधियों के लिए मेफेयर टी रिजॉर्ट, सिलीगुड़ी के हरे-भरे माहौल में सुबह के योग सत्र की भी योजना है।
पर्यटन मंत्रालय ने सिलीगुड़ी और दार्जिलिंग में सभी प्रतिनिधियों को स्थानीय कला और शिल्प से परिचित कराने के लिए हर संभव प्रयास किया है। पश्चिम बंगाल के एमएसएमई एंड टी विभाग ने प्रतिनिधियों के लिए स्थानीय कलाओं का एक व्यापक अनुभव प्रदान करने के लिए कला और शिल्प स्टाल और 'डू-इट-योरसेल्फ' गतिविधियों का आयोजन किया है। हिमालय पर्वतारोहण संस्थान, दार्जिलिंग भी मॉल रोड पर अपने उपकरणों का प्रदर्शन करेगा।
पर्यटन मंत्रालय प्रतिनिधियों को ओडीओपी उत्पादों की सूचि जैसे बर्दमान जिले से वुडेन आउल सेट, बांकुरा जिले से डोकरा जीआई फिश हुक, मालदा जिले से बंगलश्री सिल्क पॉकेट स्क्वायर और कलिम्पोंग जिले से चितपोर अत्तर आदि स्मृति चिन्ह देकर पश्चिम बंगाल के स्थानीय उत्पादों को भी बढ़ावा दे रहा है।
हाल के वर्षों में, भारत में साहसिक पर्यटन घरेलू और अंतरराष्ट्रीय दोनों पर्यटकों के बीच अत्यधिक लोकप्रियता प्राप्त कर रहा है। इसलिए, पर्यटन मंत्रालय, भारत सरकार 'एडवेंचर टूरिज्म एज ए व्हीकल फॉर एचीविंग सस्टेनबल डेवलपमेंट गोल' पर एक सहायक कार्यक्रम की मेजबानी कर रहा है। एडवेंचर टूर ऑपरेटर्स एसोसिएशन  की श्रीमती गैब्रिएला स्टोवेल , जी20 प्रतिनिधि और पद्म श्री विजेता एडवेंचर टूर ऑपरेटर्स एसोसिएशन ऑफ इंडिया  के अध्यक्ष श्री अजीत बजाज साहसिक पर्यटन पर वैश्विक और भारतीय परिदृश्यों को प्रस्तुत करेंगे। विक्रम फाउंडेशन के संस्थापक श्री विक्रम राय भी स्थानीय परिदृश्य साझा करेंगे।
मिशन मोड में पर्यटन: साहसिक पर्यटन के फायदे पर विचार-विमर्श करने के लिए घरेलू उद्योग भागीदारों और भारत सरकार के राज्यों के लिए दिन भर का एक कार्यक्रम आयोजित किया गया है। स्थानीय पक्षधारक साहसिक पर्यटन पर एक सहायक कार्यक्रम में हिस्सा लेंगे।
भारत की जी20 अध्यक्षता का एक प्रमुख तत्व जी20 को जनता के करीब ले जाना और इसे सही मायने में लोगों का जी20 बनाना है। मॉल रोड, दार्जिलिंग में भारत की जी20 प्रेसीडेंसी के बारे में जागरूकता बढ़ाने और एडवेंचर टूरिज्म के तहत स्थाई कार्य प्रथाओं को बढ़ावा देने के लिए 3 से 5 अप्रैल 2023 तक आम जनता के लिए एक प्रदर्शनी लगाई जाएगी। हिमालयन ड्राइव कार रैली को शुरू करने का कार्यक्रम 2 अप्रैल 2023 को सिलीगुड़ी से निर्धारित किया गया है।
गुजरात के कच्छ के रण में 7 से 9 फरवरी 2023 तक पर्यटन कार्य समूह की पहली बैठक के दौरान, पांच प्राथमिकता वाले क्षेत्रों  को सभी जी20 सदस्यों, आमंत्रित देशों और अंतर्राष्ट्रीय संगठनों द्वारा समर्थन दिया गया था।
अब पर्यटन कार्य समूह की दूसरी बैठक में पांच प्राथमिकताओं पर आगे की चर्चा और इसमें व्यापक पहलुओं को शामिल किया जाएगा। यह पर्यटन कार्य समूह के नतीजे दस्तावेज: जीओए दिशानिर्देश और एसडीजी प्राप्त करने के वाहन के रूप पर्यटन के लिए कार्ययोजना को आगे और नया आकार देगा। एक मंत्रिस्तरीय विज्ञप्ति जो "ट्रैवल फॉर लाइफ" अभियान के माध्यम से लाइफ मिशन का समर्थन है, को भी कार्य सत्रों के दौरान पेश किया जा रहा है। माननीय प्रधानमंत्री की सोच को ध्यान में रखते हुए पर्यटन कार्य समूह का लक्ष्य मानव केंद्रित वैश्वीकरण-पर्यटन उद्योग का एक नया प्रतिमान है।
भारत की जी20 अध्यक्षता के तहत भारत सरकार देश भर के 59 से अधिक शहरों में 200 से अधिक बैठकों की मेजबानी कर रही है। इन स्थलों को भारत की विविध भौगोलिक और समृद्ध सांस्कृतिक विरासत को प्रदर्शित करने के लिए चुना गया है।